Občina Brežice na podlagi 44.b člena Zakona o zdravstveni dejavnosti (Uradni list RS, št. 36/04 - uradno prečiščeno besedilo, 80/04, 23/08, 58/08 - ZZdrS-E, 15/08 - ZPacP, 77/08 - (ZDZdr), 40/12 - ZUJF, 14/13, 88/16 - ZdZPZD, 64/17, 1/19 - odl. US, 73/19, 82/20, 152/20 - ZZUOOP, 203/20 - ZIUPOPDVE, 112/21 - ZNUPZ, 206/21 - ZDUPŠOP, 100/22 - ZNUZSZS, 132/22 - odl. US, 141/22 – ZNUNBZ in 14/23 - odl. US; v nadaljevanju: ZZDej) in 4. člena Odloka o podelitvi nadomestne koncesije za opravljanje javne službe na primarni ravni na področju zobozdravstva v občini Brežice  (Ur.l.RS, št 82/23) objavlja

Javni razpis o podelitvi nadomestne koncesije za opravljanje javne službe na primarni ravni na področju zobozdravstva v občini Brežice

1. KONCEDENT

Občina Brežice, Cesta prvih borcev 18, Brežice (v nadaljevanju: občina ali koncedent).

2. PREDMET RAZPISA

Predmet javnega razpisa je podelitev nadomestne koncesije za opravljanje javne službe na primarni ravni zdravstvene dejavnosti v občini Brežice, na podlagi Odloka o podelitvi nadomestne koncesije za opravljanje javne službe na primarni ravni na področju zobozdravstva v občini Brežice, objavljenega v Uradnem listu RS št, 82/23.

3. VRSTA IN PREDVIDEN OBSEG OPRAVLJANJA RAZPISANEGA PROGRAMA ZDRAVSTVENE DEJAVNOSTI NA OBMOČJU OBČINE BREŽICE

Dejavnost SKD Q86.230, oz. 404 101 Zobozdravstvo za odrasle – 1,02 tima/programa oz. 41 ur ordinacijskega časa, od česar 8 ur in 12 min po 16. uri.

4. NOSILCI KONCESIJSKE DEJAVNOSTI

Ponudnik lahko pri razpisanem programu zdravstvene dejavnosti prijavi le enega nosilca zdravstvene dejavnosti, ki bo opravljal zdravstvene storitve, ki so predmet nadomestne koncesije.

5. ZAČETEK, FINANCIRANJE IN ČAS TRAJANJA NADOMESTNE KONCESIJE

Koncesijsko razmerje se sklepa za določen čas, in sicer za obdobje 15 let, šteto od dneva začetka opravljanja programa zdravstvene dejavnosti iz točke 3. Obdobje podelitve koncesije se lahko podaljša na način in pod pogoji, določenimi z zakonom, ki ureja zdravstveno dejavnost.

Koncedent ni dolžan koncesionarju zagotavljati nobenih sredstev za opravljanje javne zdravstvene službe.

Koncesionar je dolžan začeti opravljati koncesijsko dejavnost naslednji dan po podpisu pogodbe z Zavodom za zdravstveno zavarovanje Slovenije, sicer se mu nadomestna koncesija odvzame z odločbo.

6. NAČIN DOSTOPA DO RAZPISNE DOKUMENTACIJE

V skladu z določili ZZDej je razpisna dokumentacija dostopna na spletni strani občine Brežice (<https://www.brezice.si/>) in na portalu javnih naročil.

7. DOKAZILA O IZPOLNJEVANJU ZAKONSKIH IN DRUGIH POGOJEV

Za izvajanje dejavnosti, ki je predmet javnega razpisa, mora ponudnik izpolnjevati zakonsko predpisane pogoje, ki jih določa 44.č člen ZZDej, in druge pogoje, ki jih določa koncedent. Kot dokaz o izpolnjevanju zahtevanih pogojev ponudnik v ponudbi na javni razpis:

* predloži ustrezna dokazila v originalu ali fotokopiji oziroma tako, kot je v obrazcu zahtevano ali
* v skladu z določili tretjega odstavka 44.c člena ZZDej za dokazila, ki jih koncedent lahko pridobi iz uradnih evidenc, poda pisno soglasje, da koncedentu dovoljuje pridobitev teh podatkov iz uradnih evidenc.

Dokumentaciji je potrebno predložiti:

1. Dovoljenje za opravljanje zdravstvene dejavnosti;
2. Potrdilo, da ponudnik ni v postopkih pred organi pristojne zbornice ali strokovnega združenja zaradi kršitev v zvezi z opravljanjem poklica;
3. Izjavo o zaposlitvi odgovornega nosilca zdravstvene dejavnosti za vrsto zdravstvene dejavnosti, za katero ponudnik kandidira (razen za zasebne zdravstvene delavce in samostojne podjetnike, ki so sami odgovorni nosilci koncesijske dejavnosti);
4. Izjavo o zaposlitvi ali na drugi zakoniti podlagi zagotovljeno ustrezno število usposobljenih zdravstvenih delavcev in zdravstvenih sodelavcev, ki izpolnjujejo pogoje iz ZZDej ali zakona, ki ureja zdravniško službo, in ki bodo opravljali zdravstvene storitve, ki so predmet nadomestne koncesije;
5. Izjavo o sklenitvi pogodbe z javnim zdravstvenim zavodom, Zdravstvenim domom Brežice, o obsegu in vrstah sodelovanja za potrebe izvajanja neprekinjenega zdravstvenega varstva;
6. Izjavo o urejenem zavarovanju odgovornosti za zdravnike v skladu z zakonom, ki ureja zdravniško službo;
7. Izjavo, da ponudniku v zadnjih petih letih nadomestna koncesija ni bila odvzeta iz razlogov iz 44.j člena ZZDej;
8. Izjavo, da pri ponudniku ne obstajajo izključitveni razlogi, ki veljajo za ponudnike v postopkih oddaje javnih naročil po 75. členu Zakona o javnem naročanju (ZJN-3);
9. Izjavo, da bo ponudnik v primeru podelitve nadomestne koncesije na tem javnem razpisu od skupnega števila ur ordinacijskega časa zagotovil ordinacijski čas izvajanja zdravstvene dejavnosti popoldne, od 16. ure dalje, najmanj v obsegu ene petine;
10. Izjavo o prevzemu vseh tistih zavarovanih oseb ZZZS, ki so bili v zdravstveni obravnavi pri predhodnem nosilcu nadomestne koncesije, v kolikor se bodo za to opredelili.

8. MERILA ZA IZBIRO KONCESIONARJA ZA IZVAJANJE NADOMESTNE KONCESIJSKE DEJAVNOSTI

Merila za izbiro koncesionarja določa 44.d člen ZZDej. Ponudbe ponudnikov bodo ocenjene v skladu z naslednjimi merili:

|  | **MERILO** | **MAKSIMALNO ŠT. TOČK** |
| --- | --- | --- |
| 1. | Delovne izkušnje odgovornega nosilca zdravstvene dejavnosti za program zdravstvene dejavnosti, ki je predmet nadomestne koncesije | največ 10 točk |
| 2. | Strokovna usposobljenost, reference, izkušnje ponudnika ter odgovornega nosilca zdravstvene dejavnosti na področju razpisane nadomestne koncesije | največ 10 točk |
| 3. | Program izvajanja koncesije, kjer se točkuje:  (skupaj največ 30 točk) |  |
| 3.1. | Ugotovitve nadzornih postopkov iz 76. člena ZZDej pri ponudniku | največ 3 točke |
| 3.2. | Zagotavljanje ustreznih in ustrezno opremljenih prostorov za izvajanje zdravstvene dejavnosti, ki je predmet razpisa na območju občine Brežice | največ 10 točk |
| 3.3. | Zagotavljanje drugih storitev, povezanih z izvajanjem zdravstvene dejavnosti, ki je predmet razpisa: zagotovitev digitalnega zobnega intraoralnega rentgena, digitalnega panoramskega rentgena in dentalnega mikroskopa. | največ 6 točk |
| 3.4. | Dostopnost lokacije opravljanja zdravstvene dejavnosti z vidika javnega prevoza | največ 1 točka |
| 3.5. | Zagotavljanje dostopa za gibalno in funkcionalno ovirane oz. izvajanje storitev v pritličju | največ 1 točka |
| 3.6. | Dostopnost lokacije opravljanja zdravstvene dejavnosti z vidika zagotovitve parkirnega mesta | največ 1 točka |
| 3.7. | Ordinacijski čas | največ 8 točk |
|  | **SKUPAJ** | **največ 50 točk** |

Merilo 1.

Upoštevajo se delovne izkušnje oziroma delovna doba odgovornega nosilca zdravstvene dejavnosti v istovrstni dejavnosti, in sicer se upoštevajo leta samostojnega opravljanja zdravstvene dejavnosti od opravljenega strokovnega izpita. Za vsako dopolnjeno leto delovnih izkušenj oziroma delovne dobe se dodeli 1 točka, vendar skupno največ 10 točk.

Merilo 2.

Upoštevajo se strokovna usposobljenost, reference ponudnika ter odgovornega nosilca zdravstvene dejavnosti na področju razpisane nadomestne koncesije v istovrstni dejavnosti

Med dokazila o strokovni usposobljenosti oziroma dodatnih strokovnih znanjih in referencah se bodo štela dokazila oziroma potrdila o aktivnih udeležbah na tečajih, delavnicah in seminarjih v istovrstni dejavnosti, ki so jih vlagatelji oziroma predvideni nosilci koncesijske dejavnosti opravili v obdobju od leta 2013 do vključno 2023.

V postopku vrednotenja bo upoštevanih največ deset dokazil o dodatni strokovni usposobljenosti ali referencah. Vsako dokazilo se točkuje z 1dodatno točko. Skupno lahko ponudnik prejme največ 10 točk.

MERILA POD 3

Merilo 3.1.

Ponudniku, ki z izjavo potrdi, da nima negativnih referenc v zvezi z opravljanjem nadzorstva po 76. čl. ZZDej, se dodelijo 3 točke, v nasprotnem primeru se ponudniku dodeli 0 točk.

Merilo 3.2.

Ponudniku, ki z dokazili izkaže, da ob oddaji ponudbe že razpolaga s prostori na območju občine Brežice, ki normativno ustrezajo zahtevam za izvajanje razpisane zdravstvene dejavnosti in ki so že opremljeni s predpisano opremo, potrebno za izvajanje zdravstvene dejavnosti se dodeli 10 točk. V nasprotnem primeru se ponudniku dodeli 0 točk.

Merilo 3.3.

Upošteva se zagotovitev digitalnega zobnega intraoralnega rentgena, digitalnega panoramskega rentgena in dentalnega mikroskopa. Ponudniku, ki ob predložitvi ponudbe v ordinacijskih prostorih, v katerih bo izvajal koncesijsko dejavnost, zagotavlja dodatne storitve z navedeno opremo, se za posamezno dodelita 2 točki, skupaj 6 točk.

Merilo 3.4.

Upošteva se dostopnost lokacije z vidika javnega prevoza. Če je možno koriščenje javnega prevoza (oddaljenost postajališča največ 250 m) do ponudnika, ki bo izvajal koncesijsko dejavnost, se dodeli 1 točka. V nasprotnem primeru se ponudniku dodeli 0 točk.

Merilo 3.5.

Upošteva se zagotovitev dostopa za gibalno in funkcionalno ovirane osebe oz. izvajanje storitev v pritličju. Ponudniku, ki bo za dostop do ordinacijskih prostorov, v katerih bo izvajal koncesijsko dejavnost, zagotovil dostop za gibalno in funkcionalno ovirane osebe oz. izvajanje storitev v pritličju, se dodeli 1 točka. V nasprotnem primeru se ponudniku dodeli 0 točk.

Merilo 3.6.

Upošteva se zagotovitev parkirnega mesta. Ponudniku, ki bo pred ordinacijskimi prostori, v katerih bo izvajal koncesijsko dejavnost, zagotovil možnost parkiranja vsaj 1 osebnega vozila uporabnikov storitev, se dodeli 1 točka. V nasprotnem primeru se ponudniku dodeli 0 točk.

Merilo 3.7.

Upošteva se ordinacijski čas. Ponudniku, ki bo zagotovil možnost ordinacijskega časa po 16. uri v obsegu najmanj dodatne 4 ure več kot zahtevana 1/5 delovnega časa, se dodeli 1 točka, dodatno 1 točka za vsaki dodatni 2 ur, vendar največ skupaj 4 točke. V nasprotnem primeru se ponudniku dodeli 0 točk.

Dodatni 4 točki ponudnik pridobi, če je vsaj polovica tega delovnega časa razporejena v petek po 16. uri, soboto in nedeljo. V nasprotnem primeru se ponudniku dodeli 0 točk.

Če dosežeta dva ali več najbolje ocenjenih ponudnikov razpisanega programa zdravstvene dejavnosti enako število točk, se izbere tistega, ki je prejel skupno največ točk iz meril 1, 2, 3.2, 3.3. in 3.7. V primeru, da tudi po teh merilih ponudniki dosežejo enako število točk, se izvede žreb.

9. NASLOV, ROK IN NAČIN PREDLOŽITVE PONUDBE

Ponudbo je potrebno nasloviti na: Občina Brežice, Cesta prvih borcev 18, 8250 Brežice. Ponudbo se lahko posreduje po pošti, kot priporočeno pošiljko s povratnico, ali se jo odda osebno v sprejemni pisarni Občine Brežice, Cesta prvih borcev 18, 8250 Brežice, v času uradnih ur.

Za pravočasne bodo štete ponudbe, oddane po priporočeni pošti s povratnico do vključno 11. 08. 2023 oziroma osebno oddane v sprejemni pisarni Občine Brežice do vključno 11. 08. 2023, do konca uradnih ur.

10. NASLOV IN DATUM ODPIRANJA PONUDB

Odpiranje ponudb za podelitev nadomestne koncesije za zobozdravstvo bo 16. 08. 2023 ob 10:00. uri v sejni sobi Občina Brežice, Cesta prvih borcev 18, 8250 Brežice.

Odpiranje ponudb bo vodila strokovna komisija (v nadaljevanju: komisija), ki jo imenuje župan Občine Brežice.

11. POSTOPEK OBRAVNAVE PONUDB IN ROK, V KATEREM BODO PONUDNIKI OBVEŠČENI O IZIDU JAVNEGA RAZPISA

Komisija bo obravnavala vse pravočasne, pravilne in popolne ponudbe. Nepravilne, nepopolne in prepozne ponudbe bodo s sklepom zavržene in vrnjene pošiljatelju. Komisija si pridržuje pravico do preverjanja resničnosti in verodostojnosti navedb v ponudbi, izpolnjevanja zakonsko predpisanih in drugih pogojev ter preverjanja vseh podatkov, navedenih v ponudbi. V skladu z načelom proste presoje dokazov sme komisija v postopku pregleda, primerjave in vrednotenja ponudb zahtevati od ponudnikov dodatna pojasnila ali dokumente

Po opravljeni obravnavi in vrednotenju vseh pravočasnih, pravilnih in popolnih ponudb, bo komisija izdelala predlog o izbiri in ga posredovala pristojnemu upravnemu organu. Koncedent bo pridobil soglasje Ministrstva za zdravje k podelitvi nadomestne koncesije za ponudnika, katerega izbor bo predlagala komisija, in nato v 10 dneh po pridobitvi soglasja Ministrstva za zdravje, izdal odločbo, s katero bo koncesijo podelil izbranemu ponudniku, ostale obravnavane ponudbe pa zavrnil. V primeru, da komisija oceni, da nihče od ponudnikov ni primeren za podelitev razpisane nadomestne koncesije, se nadomestna koncesija ne podeli.

Ivan Molan

Župan